**NÓRÁP ÖNKORMÁNYZAT**

**KÉPVISELŐ-TESTÜLETE**

8591 Nóráp Kossuth utca 48.

***Szám***: Pk 13-14/2021.

**Jegyzőkönyv**

***Készült***: Nóráp Község Önkormányzat képviselő-testületének 2021. október 12-én 18.30 órakor megtartott nyilvános testületi üléséről.

***Az ülés helye:*** Polgármesteri Hivatal

Nóráp Kossuth utca 48.

***Jelen vannak***: Antalné Ihász Mária polgármester

Horváth József Csaba alpolgármester

Kereszt Roland képviselő

Tóth Orsolya Mária képviselő

Trombitás Ádám képviselő ( 5 fő)

Tanácskozási joggal részt vett: Kissné Szántó Mária jegyző

(jelenléti ív a jkv. 1. melléklete)

**Antalné Ihász Mária polgármester** köszöntötte a képviselőket, Megállapította, hogy az 5 fő képviselőből 5 fő megjelent, az ülés határozatképes, azt megnyitotta.

**Napirend**

1. Szociális tüzifa juttatásra vonatkozó rendelet megalkotása
2. Általános iskolák felvételi körzetének véleményezése

(meghívó a jkv. 2. melléklete)

A képviselők a javaslattal egyhangúlag egyetértettek, más napirendre javaslat nem volt.

**Napirend tárgyalása:**

**1.) Szociális célú tüzifa biztosítására vonatkozó helyi rendelet megalkotása**

**Előadó: Antalné Ihász Mária polgármester**

**Antalné Ihász Mária polgármester** megállapította, hogy a képviselők a napirend anyagát a meghívóval együtt kézhez kapták. (jkv. 3. melléklet) Idén is 8 m3 tüzifa vásárlásra kaptak támogatást. Az elmúlt évben a családosok esetén az öregségi nyugdíjminimum 250 %-a, egyedül élők, gyermeküket egyedül nevelőknél pedig az öregségi nyugdíjminimum 300 %-a volt a jövedelemhatár. A rendelettervezetben javasolja a jogosultsági jövedelemhatár emelését mind a családosok, mind pedig az egyedül élők tekintetében, mivel a minimálbérek, jövedelmek is emelkedtek. Kérte a hozzászólásokat, javaslatokat.

A képviselők valamennyien az elmúlt évi jövedelemhatárokat javasolják megtartani, mivel a támogatással vásárolható 8 m3 tűzifa nagyon kevés, a jogosultsági határok emelésével nagyon megnövekedne a juttatásra jogosultak száma.

A polgármester kérte a képviselőket szavazásra a rendelet-tervezet alapján azzal, hogy a jogosultsági jövedelemhatárok családosoknál az öregségi nyugdíjminimum 250 %-a, egyedül élőknél, gyermeküket egyedül nevelőknél pedig az öregségi nyugdíjminimum 300 %-a.

Nóráp község Önkormányzat Képviselő-testülete 5 igen szavazattal – ellenszavazat és tartózkodás nélkül – az alábbi rendeletet alkotta:

**Nóráp Község Önkormányzat Képviselő-testületének 6/2021.(X.26.) önkormányzati rendelete**

**a szociális célú tüzifa támogatás helyi szabályairól**

(a rendelet a jkv. 4. melléklete)

**2.) Általános iskolák felvételi körzetének véleményezése**

**Előadó: Antalné Ihász Mária polgármester**

**Antalné Ihász Mária polgármester** megállapította, hogy a napirend anyagát a képviselők a meghívóval együtt kézhez kapták. (jkv. 5. melléklete) Szóbeli előterjesztésben elmondta, hogy minden évben véleményezni kell a kötelező felvételt biztosító körzethatárokat. Javasolta a körzethatárok jóváhagyását.

A képviselők a javaslattal egyetértettek, hozzászólás nem volt.

Nóráp Község Önkormányzat Képviselő-testülete 5 igen szavazattal – ellenszavazat és tartózkodás nélkül – az alábbi határozatot hozta:

**28/2021. (X.12.) KT határozat**

Nóráp Község Önkormányzat Képviselő-testülete a Pápai Tankerületi Központ megkeresésére nyilatkozik, hogy egyetért azzal, hogy Nóráp község teljes közigazgatási területére vonatkozóan a kötelező felvételt biztosító általános iskola – a jelenlegi felvételi körzet alapján - a **Kastély Német Nemzetiségi Nyelvoktató Általános Iskola** (Pápakovácsi Fő utca 20.) .

A Pápakovácsi Közös Önkormányzati Hivatal Jegyzőjének nyilvántartásában szereplő, Nóráp községben lakóhellyel, ennek hiányában tartózkodási hellyel rendelkező, hátrányos helyzetű gyermekek létszáma: 0 fő.

Felkéri a képviselő-testület a polgármestert, hogy a döntésről a Pápai Tankerületi Központot értesítse.

**Felelős**: polgármester

**Határidő:** 2021. október 15.

Napirendeket követően **Tóth Orsolya képviselő** tájékoztatta a képviselőket, hogy a faluban 2021. október 29-én összejövetelt terveznek, programként tökfaragás, tökös-mákos rétes sütése, játékos programok szerepelnek. Megbeszélték, hogy a programra milyen összeget használnak fel tök, tea, cukor, kézműves anyagok vásárlására.

**Antalné Ihász Mária polgármester** elmondta, hogy november 6-ra tervezik a nyugdíjas-találkozót, ismertette a tervezett programot. Tájékoztatta továbbá a képviselőket, hogy a koszorúzásra a hősi emlékműnél október 30-án kerül sor.

**Trombitás Ádám képviselő** felvetette, hogy a templomnál álló hősi emlékmű felújítása fontos lenne, nagyon rossz állapotban van. **Antalné Ihász Mária polgármester** válaszként elmondta, hogy megpróbálnak forrást találni, pl. pályázat útján, mert az önkormányzatnak nincs rá fedezete.

A polgármester tájékoztatta a képviselőket a kamerarendszer kiépítésével kapcsolatos helyzetről is.

Több napirend, hozzászólás nem volt, a polgármester a képviselő-testület nyilvános ülését 20.30 órakor bezárta.

K.m.f.

Antalné Ihász Mária Kissné Szántó Mária

polgármester jegyző